Emília Rigová

Mgr. art. **Emília Rigová**, ArtD. (* 1980, Trnava) je slovenská vizuálna a konceptuálna umelkyňa, performérka, sochárka, kurátorka a vysokoškolská pedagogička rómskeho pôvodu. Umelecky sa venuje skúmaniu kultúrnych a sociálnych stereotypov, politike tela, rómskej identite a psychológii jednotlivca. Pracuje s rôznymi médiami, vrátane inštalácie, performance, videa a počítačovej grafiky.

## Životopis
Pochádza z trnavskej rómskej rodiny, otec ju vychovával ako chlapca a dúfal, že po ňom prevezme rodinné kamenárstvo, v ktorom od šestnástich rokov pracovala. Rozhodla sa však nakoniec pre umenie, ktoré vnímala aj ako nástroj osamostatnenia sa od rodiny. V rokoch 19951999 absolvovala odbor kameňosochárstvo na Škole umeleckého priemyslu Josefa Vydru v Bratislave, v rokoch 19992005 pokračovala magisterským štúdiom sochárstva na Fakulte výtvarných umení Akadémie umení v Banskej Bystrici u prof. Jána Hendrycha. V rokoch 20072011 tu potom nadviazala aj doktorandským štúdiom v odbore voľné výtvarné umenie pod vedením doc. Juraja Saparu s dizertačnou prácou *Socha ako metalepsia v digitálnom veku*.

Absolvovala rezidenčné pobyty v MuseumsQuartier vo Viedni, v Czarnej Góre v Poľsku, v Budapešti v rámci Visegrad Artist Residency Program a v New Yorku na Residency Unlimited.

Venuje sa výstavnej, kurátorskej, pedagogickej a publikačnej činnosti. Vyučuje na Katedre výtvarnej kultúry Pedagogickej fakulty Univerzity Mateja Bela v Banskej Bystrici, kde v roku 2019 založila Kabinet rómskeho umenia a kultúry a vedie umelecké kurzy v odboroch socha, multimédiá a intermédiá. Zároveň pôsobí na pôde Akadémie umení v Banskej Bystrici ako umelecko-výskumný pracovník v oblasti výtvarného umenia.

Od roku 2012 používa svoje umelecké alter ego Bári Raklóri (*bári* – „veľká“, *raklóri* – „dcéra nerómskych rodičov“), ktoré jej slúži ako personifikovaná kultúrna archeológia vlastnej hraničnej identity medzi rómskym a nerómskym svetom.

## Sólo výstavy (výber)
* 2016: *(out of) the deadlock*, Gallery8, Budapešť
* 2016: *Archetyp Pra-Bari*, České centrum, Praha
* 2019: *Ikony periférie*, Gandy Gallery, Bratislava
* 2020: *Čohani z Koni Ajlend. Podľa Bári Raklóri*, Kunsthalle Bratislava
* 2020: *Kale bala parno muj* (*Biela huba, čierne vlasy*), Schemnitz gallery, Banská Štiavnica
* 2022: *Nane Oda Lavutaris / Who Will Play for Me?*, Mumok, Viedeň
* 2023: *Untitled*, Galéria Jána Koniarika, Trnava
* 2024: *Occupo ergo sum!*, SNG, Bratislava

## Ocenenia
* 2018: Roma Spirit 2018 v kategórii kultúra.
* 2018: Cena Oskára Čepana pre vizuálnych umelcov do 40 rokov.
* 2020: Cena Múzea rómskej kultúry (Brno) „za reflexiu rómskej identity a komplexnú kritiku stereotypizácie Rómov prostredníctvom špičkovej a široko oceňovanej umeleckej tvorby rovnako ako za dlhodobú spoluprácu a účasť na projektoch Múzea rómskej kultúry“.
* 2023: Cena Nadácie Tatra banky za autorstvo výstavy *Nane Oda Lavutaris / Who Will Play for Me?*, Mumok, Viedeň

## Referencie

## Externé odkazy
* Emília Rigová – oficiálny web
* 
* Rómovia, to nie sú len špinavé osady a husle v krvi, to je aj moje umenie – rozhovor v *Denníku N* (2018)
* Nie som profesionálna Rómka – rozhovor v magazíne *Artalk* (2019)
* Umelkyňa Emília Rigová: Som dvojitá agentka, provokujem Rómov aj nerómov – rozhovor na portáli *Dobrovoľní poradcovia* (2021)
* Takúto vlnu hejtu som ešte nezažila. Možno ma raz zakážu, hovorí umelkyňa Rigová – rozhovor v denníku *SME* (2025)

Kategória:Osobnosti z Trnavy
Kategória:Slovenskí výtvarníci
Kategória:Slovenskí grafici
Kategória:Slovenskí sochári
Kategória:Slovenskí konceptuálni umelci
Kategória:Slovenskí kurátori
Kategória:Slovenskí vysokoškolskí pedagógovia
Kategória:Slovenské osobnosti rómskeho pôvodu
Kategória:Vyučujúci na Pedagogickej fakulte Univerzity Mateja Bela v Banskej Bystrici
Kategória:Absolventi Akadémie umení v Banskej Bystrici